**Közzététel tárgya:**

A PortfoLion Kockázati Tőkealap-kezelő Zrt. Compliance Politika 3. sz. melléklete, a védelmi iparral kapcsolatos finanszírozási szolgáltatásokra vonatkozó politika közzététele

**Dátum:** 2021. április 7.

**OTP Csoport Politika**

**A védelmi iparral kapcsolatos finanszírozási szolgáltatások**

**Bevezetés**

Az OTP Bankcsoport (itt és a továbbiakban beleértve a PortfoLion Kockázati Tőkealap-kezelő Zrt-t is) elkötelezett a társadalmi felelősségvállalás iránt, valamint tiszteletben tartja és támogatja az emberi jogoknak a nemzetközi egyezményekben rögzített védelmét és a proliferáció elleni nemzetközi erőfeszítéseket. Ennek megfelelően az OTP Bankcsoport törekszik arra, hogy ne vegyen részt olyan finanszírozásban és kereskedelmi tranzakcióban, amelyhez kapcsolódó árukat katonai konfliktusokban, vagy az emberi jogok egyéb megsértésében használhatnak fel.

Felismerve a fegyverek gyártásával és felhasználásával járó kihívásokat, mind az egyes államok, mind a nemzetközi közösség számos törvényben és egyezményben szabályozza a hagyományos fegyverek, valamint a tömegpusztító fegyverek (ide értve az ún. ellentmondásos fegyverek) gyártását és kereskedelmét.

**Csoportszintű Politika**

A fenti elvek figyelembevételével az OTP Bankcsoport a fegyvergyártáshoz és kereskedelemhez kapcsolódó finanszírozások esetében különös figyelemmel jár el és – többek között – az alábbi szigorú feltételeket és eljárásokat alkalmazza:

Az OTP Bankcsoport elkötelezett abban, hogy nem működik közre fegyverek (vagy a katonai célokra szánt kettős felhasználású termékek) kereskedelmében olyan magánszemélyekkel, vállalatokkal vagy országokkal, amelyekre vonatkozóan nemzetközi szankciók vannak hatályban. Az OTP Bankcsoport részletes eljárással rendelkezik annak biztosítása érdekében, hogy az ügyletek nem sértik az ENSZ, az EU, az Egyesült Államok és az alkalmazandó helyi szabályozók által kibocsátott szankciókat.

Az OTP Bankcsoport nem nyújt finanszírozást ún. ellentmondásos fegyverekhez kapcsolódóan, ideértve a nukleáris-, biológiai-, vegyi fegyvert, vakságot okozó lézer fegyvert, személy elleni és nem észlelhető részeket tartalmazó aknát, kazettás lőszert, valamint minden más nemzetközi egyezményekben tiltott, vagy szükségtelen és aranytalan sérülést okozó fegyvert.

Az ügyfélnek teljeskörűen be kell tartania a fegyvergyártásra és kereskedelemre vonatkozó, kötelező érvényű nemzeti és nemzetközi jogszabályokat és egyezményeket, valamint a nemzetközileg elismert szankciókat és korlátozó intézkedéseket, továbbá az ügyfél eljárásaiban figyelembe veszi az ENSZ-nek a vállalkozásokra és az emberi jogokra vonatkozó irányadó elveit.

A védelmi iparhoz kapcsolódó tranzakciók esetében az OTP Bankcsoport, a hatályos embargós előírásokkal és kötelező nemzeti előírásokkal összhangban, szigorú kontroll eljárásokat alkalmaz, valamint fokozott ügyfél-átvilágítási és ellenőrzési követelményeket támaszt a védelmi iparhoz köthető szerződések finanszírozása esetén.